作者：陈人杰
词牌/韵律：沁园春

paragraphs: 禁鼓蓬蓬，忙杀公侯，穴城影中。
正花前豪士，宿酲未解，松间逋客，清梦才浓。
龙尾危机，犀围长物，何必飞书交子公。
人间世，只闲之一字，受用无穷。
主人窗户玲珑。
悟富贵荣华回首空。
向竹梧侧畔，聚先秦录，兰荪里许，吟晚唐风。
琴外鸿归，棋边鹭静，天把一丘荣此翁。
孙刘辈，枉百年争战，一昧雌雄。